**Vprašanja in odgovori**

**Javni razpis za sofinanciranje razvoja podpornega okolja za nevladne organizacije 2023 -2027**

**31. 8. 2023**

1. **Kaj vse se šteje kot referenca? Samo programi na Javnem razpisu za stičišča?**

Kot reference se štejejo vsi projekti/programi, ki jih je prijavitelj izvedel v obdobju zadnjih 5 let s področja predmeta javnega razpisa (kot. npr. podporno okolje za delovanje in razvoj NVO, zagovorništvo, mreženje, informiranje in promocija v korist nevladnih organizacij).

1. **Ali je potrebno dokazovati z računi tudi posredne stroške? 40%**

Skladno s poglavjem 6 razpisne dokumentacije: Upravičeni stroški in dokazila, dokazila o nastalih posrednih (operativnih) stroških niso potrebna.

1. **Kaj pomeni 24. člen 2 odstavek? Ali mora to pisati v statutu? Ali lahko sprejmemo kakšen interni akt?**

Drugi odstavek 24. člena Zakona o nevladnih organizacijah določa, da se za regionalno stičišče šteje, če je nevladna organizacija, ki na ravni razvojne regije, kot jo določa zakon, ki ureja skladen regionalni razvoj, ali na ravni več občin, ki predstavljajo zaključeno prostorsko celoto, združuje nevladne organizacije iz različnih vsebinskih področij delovanja in izvaja dejavnosti informiranja, svetovanja, izobraževanja, raziskovanja, zagovorništva, mreženja, promocije in podpore v korist vseh nevladnih organizacij na ravni svojega delovanja.

Kot dokazilo za izpolnjevanje omenjenega pogoja mora prijavitelj skladno s poglavjem 7 razpisne dokumentacije: Pogoji za kandidiranje na javnem razpisu priložiti kopijo veljavnega ustanovitvenega akta ali drugega ustreznega temeljnega akta z vsemi spremembami in dopolnitvami v katerem prijavitelj jasno označi izpolnjevanje določil drugega odstavka 24. člena ZNOrg ali drug splošni dokument iz katerega je zahtevano jasno razvidno.

1. **Kaj je mišljeno z izrazom “mreža NVO”? Stičišče ni mreža. Ali je tu mišljen konzorcij?**

Izraz "mreža NVO" se nanaša na horizotntalno mrežo nevladnih organizacij. To je nevladna organizacija, ki na nacionalni ravni združuje nevladne organizacije iz različnih vsebinskih področij delovanja in izvaja dejavnosti informiranja, svetovanja, izobraževanja, raziskovanja, zagovorništva, mreženja, promocije in podpore v korist vseh nevladnih organizacij na nacionalni ravni.

1. **Obrazec št. 2: prijavnica, poglavje 1.4. Kakšna je razlika s točko 1.1.? Ali gre za enako mrežo?**

V poglavju 1.1 se osredotočite na poslanstvo vaše organizacije/mreže (na splošno). Na kratko opišite razvoj vaše mreže/organizacije od vzpostavitve do danes. Kakšna je glavna vloga vaše mreže/organizacije znotraj NVO sektorja v Sloveniji? Opredelite svoje poslanstvo, vizijo in cilje, ki jih zasledujete. V poglavju 1.4 pa predstavite strategijo razvoja vaše organizacije/mreže v obdobju naslednjih petih (5.) letih. Opišite korake za dosego teh ciljev ter način s katerim boste ugotavljali uspešnost vašega delovanja.

1. **Ali moramo v tabeli finančnega načrta poimensko navesti načrtovane zaposlene na projektu?**

Ne, v tabeli finančnega načrta ni potrebno poimensko navesti oseb, ki bodo zaposlene na projektu. Navedite npr. zgolj zaposleni 1, zaposleni 2.

1. **Kot dodatno merilo je predvideno da ima prijavitelj podeljen status NVO v javnem interesu. Ali je tu mišljen javni interes na področju razvoja nevladnega sektorja ali pridejo v poštev tudi statusi v javnem interesu z drugih področij?**

Skladno s poglavjem 8 razpisne dokumentacije: Merila za ocenjevanje se bo pri merilu 3.2 Status NVO v javnem interesu upošteval status NVO v javnem interesu na kateremkoli področju.

1. **Ali je za izpolnitev kriterija NVO s potencialom še vedno 24 ur usposabljanj/ mentoriranj/ svetovanj?**

Iz obrazca št. 2: Prijavnica, poglavje 2.3 Izvedbeni načrt, kjer so za posamezen kazalnik navedena sredstva za verifikacijo je razvidno, da je za dokazovanje kazalnika določeno, da bo ob oddaji poročila potrebno priložiti mentorski list (seznam vseh nudenih storitev z navedbo datuma, vrste storitve in uporabnikov) ter matrico izhodiščnega in končnega stanja. Prav tako bo potrebno predložiti izvedeno anketo o stopnji zadovoljstva vključenih organizacij/NVO s potencialom z izvedenimi izobraževanji.

1. **Zanima me, če so lahko dogovori o pridruženem partnerstvu podpisani elektronsko?**

Dogovori o pridruženem partnerstvu so lahko podpisani elektronsko v kolikor ima podpisnik veljavno kvalificirano digitalno potrdilo.

1. **Imamo vprašanje v zvezi s točko 1.1 Poslanstvo organizacije/mreže. O čigavem poslanstvu, viziji in ciljih moramo tu pisati? O poslanstvu, viziji in ciljih stičišča (mreže) ali naše organizacije kot nosilke stičišča?**

V poglavju 1.1 se osredotočite na poslanstvo vaše mreže/stičišča, katerega delo koordinirate (mreža oz. stičišče je že vzpostavljeno), oz. vaše organizacije, v kolikor nameravate mrežo/stičišče šele vzpostaviti.